Elvere

**Elvere** el. **Elverfolk** (sindarin: **Edhel**, quenya: **Quendi** el. **Eldar**, khuzdul: **Fanâd**) er en af de primære, dominerende racer i og hinsides den Gamle Verden. Elvere er almindeligvis en smule højere end mennesker og er af natur slanke, atletiske og umenneskeligt smukke. De har lange, spidse ører, skarpe træk og gennemborende, mandelformede øjne med følsomme sanser. I deres bevægelser udviser de en overjordisk elegance og en afslappet, underspillet ynde. Elvere er stolte, hinsides menneskelig moral og utilnærmeligt arrogante over for andre ynkværdigt vulgære og underlegne racer. Med deres sarte ynde, sofistikerede smag og forunderlige magiske evner er elverfolket den mest civiliserede race i verden - måske *for* civiliserede. Elvere kan leve i århundreder ubesmittet af sygdom, skrøbelighed og alderdom.

Deres lange levetid og stærke bånd til fremmede verdeners overjordiske magi har givet elverfolk et fuldstændigt anderledes verdensanskuelse end mennesker. De har svært ved at tro på, at begivenheder, der finder sted over kortere perioder, påvirker dem i nogen nævneværdig grad og ser i stedet verden i et langt større perspektiv uden interesse for noget, hvis konsekvenser ikke strækker sig over årtier. Denne utilnærmelighed har i kombination med deres notorisk nonchalante letsindighed givet elverfolk et ry som nedladende, arrogante, flyvske, upålidelige og virkelighedsfjerne elitister. Elverne, derimod, ser sig selv som den eneste race, der besidder den fornødne genialitet, uforlignelige indsigt og minimum af stil og sofistikeret civilisation, det kræver at holde verden i balance.

Elvernes sind er langt mere tilbøjelige til ekstremer end menneskets og de oplever livets indtryk på en langt større skala: kampens ekstase, fordybelsens eufori og alle tænkelige fornøjelser og fornemmelser imellem dem. Denne kapacitet for emotionel oplevelse gør dem i stand til at opnå både transcendent fryd og, til gengæld, følelsen af sjæleknusende sorg og tvivlens dybeste afgrund. Deres spirituelle intensitet er udtrykt gennem hele deres historie som både sublime kunstværker og musikstykker og som et mørke, der truer med at omslutte dem alle - en elver der fuldstændigt overgiver sig til sine følelser vil udslettes af dem. Elvere har ligeledes en langt større kontrol over deres eget sind og underbevidsthed og kan gennem en indadskuende søvnlignende trance gennemgå og manipulere med deres drømme og minder.

Elverfolket er mere end nogen anden race fysisk og psykisk knyttet til the Fae og dens væsner, hvilket har haft indflydelse på både deres store magiske potentiale, forbindelse til naturen og deres temperament i almindelighed. Ifølge dem selv er elverfolket skabt i modsætning til menneskeheden, der opstod fra the Fae gennem en længere evolutionsproces. Af denne grund er der mange elvere, der hånligt anser mennesker for ikke at være mere end aber uden hår.

Selvom alle elvere nedstammer fra den samme proto-race har der over årtusinderne udviklet sig en række forskellige elverfolk. Disse racer lever ikke nødvendigvis adskilt og ofte er det i højere grad kultur, mentalitet og levevis, der adskiller forskellige elverriger, end det folk de tilhører. Følgende kendte elverfolk kendes i den Gamle Verden:

* **Vanyar** (*Det ædle folk*): Den første og mindste gruppe af elvere. De smukkeste, mest ædle og mest magtfulde, der af denne grund også kaldes højelvere. Vanyar-elvere er umenneskeligt arrogante og nedlader sig sjældent til at mødes med andre racer. De lever afskåret fra omverdenen i de dybeste elverskove, fjerneste slotte, dybeste grotter og sagnomspundne øriger og eksisterer halvvejs inde i andre verdener.
* **Noldor** (*De med visdom*): Den anden og mellemste gruppe af elvere. De anses som de næstøverste blandt elvere og de bedste når det kommer til lærdom og håndværk. De er mere tilgængelige i denne verden end Vanyar, hvilket dog ikke forhindrer dem i både at vær nedladende, arrogante og virkelighedsfjerne.
* **Teleri** (*De, der kom sidst*): Den tredje og største gruppe af elvere. Teleri-elverne er de mest udbredte og forskelligartede elvere og inddeles typisk i følgende undergrupper:
	+ **Falmari** (*Bølgernes folk*): Den mest udadvendte og kosmopolitiske elvergruppe, der i særdeleshed er knyttet til rejser og skibsfart mellem forskellige elverrige både i og hinsides den Gamle Verden.
	+ **Sindar** (*Det grå folk*): Den største elvergruppe, der primært er bosat i den Gamle Verden og de omkringsliggende kontinenter. Sindar-elverne er den gruppe som andre racer har den største sandsynlighed for at mødes.
	+ **Nandor** (*De, der vendte om*): Den gruppe, der afviste elverfolkets tiltagende civilisation og afstand fra naturen. Nandor-elverne er lunefulde og uforudsigelige og tæt knyttet til naturens kræfter.